DRT มั่นใจ Q2/58 กำไรโตต่อ พร้อมรุกกลุ่ม CLMV หวังดันส่งออกแตะ 15%
DRT มั่นใจ Q2/58 กำไรโตต่อ พร้อมรุกกลุ่ม CLMV หวังดันส่งออกแตะ 15%
12 พ.ค. 2558

นายสาธิต สุดบรรทัด รองกรรมการผู้จัดการสายการขายและการตลาด บริษัท ผลิตภัณฑ์ตราเพชร จำกัด (มหาชน) หรือ DRT เปิดเผยว่า บริษัทคาดว่าแนวโน้มไตรมาส 2/58 จะยังรักษาอัตราการเติบโตได้ต่อเนื่อง จากปัจจัยความพร้อมของสินค้าแบรนด์ที่แข็งแกร่งและการบริหารจัดการด้านช่องทางการจัดจำหน่ายที่มีประสิทธิภาพ ช่วยหนุนขีดความสามารถการแข่งขันรองรับโอกาสในการขายสินค้า โดยเฉพาะตลาดต่างประเทศในกลุ่ม CLMV หรือ กัมพูชา ลาว เมียนมาร์และเวียดนาม มีศักยภาพเติบโตที่ดี ซึ่งเป็นโอกาสของ DRT ในการขยายตลาดผลักดันสินค้า เพื่อเพิ่มสัดส่วนรายได้จากตลาดส่งออกเป็น 15% จากเดิมที่มี 14% ของยอดขายโดยรวม
ส่วนตลาดวัสดุก่อสร้างในประเทศมีสัญญาณฟื้นตัวที่ดีต่อเนื่อง หลังจากภาครัฐเร่งผลักดันการลงทุนด้านโครงสร้างพื้นฐาน โดยมีโครงการขนาดใหญ่หลายโครงการ เตรียมทยอยลงทุนตั้งแต่ช่วงครึ่งปีหลังเป็นต้นไป ส่งผลต่อบรรยากาศความเชื่อมั่นด้านการค้าการลงทุนของภาคเอกชนและผู้บริโภคในต่างจังหวัดพร้อมจับจ่ายซื้อสินค้าเพื่อก่อสร้างและปรับปรุงที่อยู่อาศัยมากยิ่งขึ้น
สำหรับผลประกอบการไตรมาส 1/58 (มกราคม-มีนาคม) บริษัทฯ มีรายได้ 1,179.69 ล้านบาท เพิ่มขึ้น 2.38% เมื่อเทียบกับช่วงเดียวกันของปีที่ผ่านมา ส่วนกำไรสุทธิทำได้ 95.39 ล้านบาท ลดลง 20.21% เมื่อเทียบกับช่วงเดียวกันของปีที่ผ่านมา อย่างไรก็ตาม เมื่อเปรียบเทียบกับไตรมาส 4/57 รายได้เพิ่มขึ้น 28.85% และมีกำไรสุทธิเพิ่มขึ้น 436.28%
ทั้งนี้ จากปัญหาเศรษฐกิจในภาคครัวเรือนของประเทศ ทำให้กำลังซื้อด้านวัสดุก่อสร้างยังไม่ดีขึ้น การแข่งขันด้านราคายังคงรุนแรง แต่จากการที่ภาครัฐได้มีงบประมาณซ่อมแซมอาคารทั่วประเทศ ช่วยให้ยอดขายของบริษัทฯ ในไตรมาสนี้ดีขึ้นกว่าไตรมาสที่แล้ว รวมทั้งการลดต้นทุนทางด้านการผลิตและการขนส่ง ทำให้ผลการดำเนินงานปรับตัวดีขึ้นในไตรมาส 1/58 นี้เมื่อเทียบกับไตรมาสที่แล้ว